Väljasõidu teemaks on tööstusmaastikud Ida-Virumaal, millega seoses saab osaleda Eesti Energia Narva karjääri tuuril, arhitektuuriekskursioonil Sillamäel koostöös Eesti Arhitektuurimuuseumi "Avatud Majade" sarjaga, tutvuda kahe EV100 kunstiprogrammi suurprojekti "Kunstnikud kogudes" näitusega (Jevgeni Zolotko Sillamäe Muuseumis ja Laura Põld Kunda Tsemendimuuseumis) ning külastada Vaivara Sinimägede Muuseumi. Retkel on kaasas kaevandustele spetsialiseerunud antropoloog Eeva Kesküla, kes tutvustab valdkonda lähemalt.

Osalemiseks on vajalik eelregistreerimine, mida saab teha meili (ev100@cca.ee) või telefoni (5109125) teel.



Ajakava 29. augustil:

8.00 Start Tallinnast G.Otsa tänavalt. Bussis teeb antropoloog Eeva Kesküla (Tallinna Ülikool) ülevaate Eesti ja Ida-Euroopa kaevurite temaatikast.

10.15 Saabumine Vaivara Sinimägede Muuseumi. I grupp, kes karjääri ei lähe, alustab tutvumist Vaivara Sinimägede Muuseumiga

10.20-10.45 Sõit Narva karjääri

10.45-13.00 Ekskursioon Narva karjääris II-le ehk karjääri-grupile

13.00-13.30 Sõit Vaivara Sinimägede Muuseumi ja sealt Sillamäele

13.40-14.40 Lõuna Sillamäel

14.40-16.40 Sillamäe linnaekskursioon koos Arhitektuurimuuseumiga (osaliselt bussiga)

Ekskursiooni käigus külastame endise suletud tööstuslinna eri ajastutest pärinevaid paiku ja hooneid. Esmalt teeme tutvust stalinistliku linnasüdamega ning kaeme Sillamäe värskelt restaureeritud suursugust kultuurimaja. Samuti tutvume uuenduskuuri läbinud promenaadiga, mis kulgeb linna keskväljakult mere äärde. Seejärel sõidame peamiselt 1980. aastatel kerkinud postmodernistliku hõnguga linnaossa, kus külastame 1990. aastal valminud ja ajastutruult säilinud koolimaja. Ekskursiooni viib läbi muinsuskaitsespetsialist Madis Tuuder.

16.45-17.45 Sillamäe Muuseumi ja Jevgeni Zolotko näituse külastamine

17.45-18.45 Sõit Kunda Tsemendimuuseumi Laura Põllu näitusele

18.45-19.45 Kunda Tsemendimuuseumi ja Laura Põllu näituse külastamine

19.45-21.15 Sõit Tallinnasse